Priekšlikums PADOMES LĒMUMS par Savienības nostāju, kas jāpieņem Sadarbības padomē, kas izveidota ar Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses, attiecībā uz Sadarbības padomes un Sadarbības komitejas reglamenta pieņemšanu, specializēto apakškomiteju izveidi un to pilnvaru pieņemšanu /* COM/2013/0170 final - 2013/0090 (NLE) */





PASKAIDROJUMA RAKSTS (1) Padome 2011. gada 21. decembrī pieņēma lēmumu par to, lai Eiropas Savienības vārdā parakstītu Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses (turpmāk “nolīgums”)[1] un pagaidu kārtā piemērotu dažus tā noteikumus. (2) Eiropas Savienības augstā pārstāve ārlietās un drošības politikas jautājumos un Eiropas Komisijas priekšsēdētāja vietniece Ketrina Eštone un Irākas Republikas ārlietu ministrs Hošijars Zebari 2012. gada 11. maijā parakstīja nolīgumu. (3) Nolīgums iezīmē pirmās līgumattiecības starp ES un Irāku. Tajā ir paredzēts tiesiskais regulējums, kas aptver jautājumus, sākot ar regulāru politisko dialogu, tirdzniecības attiecībām un sadarbību regulēšanas jomā un beidzot ar attīstības sadarbību. (4) Nolīgums ir noslēgts uz 10 gadiem (ar iespēju termiņu pagarināt), un tā mērķis ir izveidot stabilu pamatu saišu nostiprināšanai starp Irāku un ES. Īpaši tā mērķis ir pastiprināt politisko dialogu par divpusējiem, reģionālajiem un starptautiskajiem jautājumiem, uzlabojot tirdzniecības režīmu starp Irāku un ES, atbalstot Irākas pašas būtiskos reformu un attīstības centienus un atvieglojot tās integrāciju starptautiskajā ekonomikā kopumā. Nolīgumā uzsvērta ES gatavība uzņemties svarīgu lomu Irākas pārveides procesā, un tas būs galvenais instruments, ar kura palīdzību ES sniegs atbalstu Irākai un kas ļaus nostiprināt ES un Irākas attiecības. (5) Saskaņā ar 3. pantu Padomes 2011. gada 21. decembra Lēmumā par nolīguma parakstīšanu un dažu nolīguma noteikumu pagaidu piemērošanu, 2. pants (cilvēktiesību klauzula) un II sadaļa (Tirdzniecība un ieguldījumi), III sadaļa (Sadarbības jomas) un V sadaļa (Institucionālie, vispārīgie un nobeiguma noteikumi) ir jāpiemēro pagaidu kārtā, sākot no 2012. gada 1. augusta, ciktāl tas attiecas uz jautājumiem, kas ietilpst ES kompetencē. (6) V sadaļā par institucionālajiem noteikumiem ir paredzēts izveidot Sadarbības padomi ministru līmenī, kuras mērķis ir uzraudzīt nolīguma īstenošanu saskaņā ar nolīguma 111. pantu. Ar nolīguma 112. panta 1. punktu ir izveidota Sadarbības komiteja. Saskaņā ar 112. panta 2. punktu Sadarbības komiteja palīdz Sadarbības padomei tās uzdevumu veikšanā un padome var nolemt izveidot jebkādu citu specializētu apakškomiteju vai struktūru, kas var palīdzēt veikt tās uzdevumus, un nosaka minēto apakškomiteju vai struktūru sastāvu, uzdevumus un darbības veidu. (7) Lai pabeigtu institucionālo sistēmu un dotu iespēju ekspertiem diskutēt par galvenajām jomām, uz kurām attiecas šā nolīguma pagaidu piemērošana, ir ierosināts izveidot trīs apakškomitejas ar šādiem nosaukumiem: 1) Cilvēktiesību un demokrātijas apakškomiteja; 2) Tirdzniecības un ar to saistīto jautājumu apakškomiteja; 3) Enerģētikas un ar to saistīto jautājumu apakškomiteja. Pēc pušu vienošanās vēlāk varētu izveidot papildu apakškomitejas. (8) Apakškomitejas sanāksmēs ES spēs nostiprināt attiecības ar Irākas valdību un nodrošināt iespēju detalizēti apspriest Irākas attīstību konkrētās jomās un prioritātes ES un Irākas sadarbībā, kā arī saistībā ar ES palīdzību Irākai. Irāka ir izteikusi lielu ieinteresētību par to, lai triju apakškomiteju darbs tiktu sākts, cik vien iespējams drīz. (9) ES un Irāka ir apņēmušās ātri un efektīvi īstenot nolīgumu. Tādējādi šā priekšlikuma mērķis ir nodrošināt, ka nolīguma institucionālā sistēma tiek izveidota pēc iespējas drīz, ievērojot, ka apakškomiteju pirmajām sanāksmēm būtu jānotiek ne vēlāk kā 2013. gada sākumā, un pēc tam – Sadarbības komitejas un Sadarbības padomes sanāksmēm. Lai varētu rīkoties šādā secībā, ir iecerēts, ka Sadarbības padomes pirmais tiesību akts būtu lēmums 1) par Sadarbības padomes reglamenta un Sadarbības komitejas reglamenta pieņemšanu un 2) par specializēto apakškomiteju izveidi un to pilnvaru pieņemšanu. Šie lēmumi būtu jāpieņem rakstiskā procedūrā saskaņā ar Sadarbības padomes ierosinātā reglamenta10. pantu. 2013/0090 (NLE) Priekšlikums PADOMES LĒMUMS par Savienības nostāju, kas jāpieņem Sadarbības padomē, kas izveidota ar Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses, attiecībā uz Sadarbības padomes un Sadarbības komitejas reglamenta pieņemšanu, specializēto apakškomiteju izveidi un to pilnvaru pieņemšanu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 218. panta 9. punktu, ņemot vērā 3. pantu Padomes 2011. gada 21. decembra Lēmumā par to, lai parakstītu Partnerattiecību un sadarbības nolīgumu (“nolīgums”) starp Eiropas Savienību un tās dalībvalstīm, no vienas puses, un Irākas Republiku, no otras puses[2], un provizoriski piemērotu dažus tā noteikumus, jo īpaši tā 111. panta 3. punktu un 112. panta 2. punktu, ņemot vērā Komisijas priekšlikumu, tā kā: (1) Saskaņā ar tā 117. pantu nolīguma daļas pagaidu kārtā piemēro no 2012. gada 1. augusta. (2) Lai veicinātu efektīvu nolīguma īstenošanu, tā institucionālā sistēma būtu jāizveido pēc iespējas drīz. (3) Nolīguma 111. panta 3. punktā paredzēts, ka Sadarbības padome pieņem savu iekšējo reglamentu. (4) Saskaņā ar nolīguma 112. pantu Sadarbības komiteja palīdz Sadarbības padomei tās uzdevumu veikšanā un padome var nolemt izveidot jebkādu citu specializētu apakškomiteju vai struktūru, kas var palīdzēt veikt tās uzdevumus, un nosaka minēto apakškomiteju vai struktūru sastāvu, uzdevumus un darbības veidu, IR PIEŅĒMUSI ŠO LĒMUMU. Vienīgais pants 1. Nostāju, kas Savienībai ir jāpieņem Sadarbības padomē, kas izveidota ar 111. pantu Partnerības un sadarbības nolīgumā starp Eiropas Savienību un tās dalībvalstīm, no vienas puses, un Irākas Republiku, no otras puses, izveido saistībā ar: – Sadarbības padomes un Sadarbības komitejas reglamenta pieņemšanu un – specializēto apakškomiteju izveidi un to pilnvaru pieņemšanu saskaņā ar Sadarbības padomes lēmumu projektiem, kas pievienoti šim lēmumam. 2. Savienības pārstāvji Sadarbības padomē drīkst vienoties par nelielām izmaiņām lēmumu projektos bez Padomes papildu lēmuma. Briselē, Padomes vārdā – priekšsēdētājs I PIELIKUMS ES UN IRĀKAS SADARBĪBAS PADOMES LĒMUMS Nr. 1/2013 (2013. gada …), ar ko pieņem tās reglamentu, kā arī Sadarbības komitejas reglamentu ES UN IRĀKAS SADARBĪBAS PADOME, ņemot vērā Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses (turpmāk “nolīgums”), un jo īpaši tā 111. pantu, tā kā: (1) Saskaņā ar tā 117. pantu nolīguma daļas pagaidu kārtā piemēro no 2012. gada 1. augusta. (2) Lai veicinātu efektīvu nolīguma īstenošanu, tā institucionālā sistēma būtu jāizveido pēc iespējas drīz. (3) Sadarbības padomes ziņā ir pieņemt šajā nolūkā vajadzīgos pasākumus. Nolīguma 111. panta 3. punktā paredzēts, ka Sadarbības padome pieņem savu iekšējo reglamentu. Lai Sadarbības komiteja varētu sākt darboties, cik drīz vien iespējams, Sadarbības padome izstrādā arī Sadarbības komitejas reglamentu. (4) Saskaņā ar Sadarbības padomes reglamenta 10. pantu Sadarbības padome var pieņemt lēmumus, izmantojot rakstisku procedūru. (5) Ir nepieciešams pieņemt šo Sadarbības padomes lēmumu, izmantojot rakstisku procedūru, IR NOLĒMUSI ŠĀDI. Vienīgais pants Ar šo pieņem Sadarbības padomes reglamentu un Sadarbības komitejas reglamentu, kā noteikts attiecīgi A un B papildinājumā. [Pieņemšanas vieta], xxxx. … || Sadarbības padomes vārdā – priekšsēdētājs I PIELIKUMA A PAPILDINĀJUMS Sadarbības padomes reglaments 1. pants Priekšsēdētājs Sadarbības padomes priekšsēdētāja amatu uz 12 mēnešiem pārmaiņus ieņem Eiropas Savienības Ārlietu padomes priekšsēdētājs, kas pārstāv Eiropas Savienību un tās dalībvalstis, un Irākas ārlietu ministrs. Pirmais termiņš sākas pirmās Sadarbības padomes sanāksmes datumā un beidzas tā paša gada 31. decembrī. 2. pants Sanāksmes Sadarbības padomes sanāksmes notiek ministru līmenī reizi gadā. Ja puses par to vienojas, tad pēc vienas vai otras puses lūguma var rīkot Sadarbības padomes īpašās sanāksmes. Ja vien puses nav vienojušās citādi, visas Sadarbības padomes sanāksmes notiek ierastajā Eiropas Savienības Padomes sanāksmju vietā dienā, par kuru abas puses vienojušās. Sadarbības padomes sanāksmes kopīgi sasauc Sadarbības padomes sekretāri, saskaņojot tās ar priekšsēdētāju. 3. pants Pārstāvība Sadarbības padomes locekļus drīkst pārstāvēt, ja viņi nevar apmeklēt sanāksmes. Ja loceklis vēlas būt šādi pārstāvēts, viņam jāpaziņo priekšsēdētājam sava pārstāvja vārds pirms sanāksmes, kurā viņam jābūt pārstāvētam. Sadarbības padomes locekļa pārstāvim ir visas tās pašas tiesības, kādas ir loceklim. 4. pants Delegācijas Sadarbības padomes locekļus var pavadīt amatpersonas. Priekšsēdētājam pirms katras sanāksmes paziņo paredzamo katras puses delegācijas sastāvu. Eiropas Investīciju bankas pārstāvis piedalās Sadarbības padomes sanāksmēs kā novērotājs, ja darba kārtībā ir jautājumi, kas saistīti ar bankas darbību. Vajadzības gadījumā un savstarpēji vienojoties, personas, kas ir eksperti vai kas pārstāv citas iestādes, var tikt uzaicinātas piedalīties Sadarbības padomes sanāksmēs kā novērotāji vai informācijas sniegšanai par konkrētu tematu. 5. pants Sekretariāts Eiropas Savienības Padomes Ģenerālsekretariāta pārstāvis un pārstāvis no Irākas pārstāvniecības Eiropas Savienībā kopīgi veic Sadarbības padomes sekretāru pienākumus. 6. pants Korespondence Sadarbības padomei adresēto korespondenci sūta Sadarbības padomes priekšsēdētājam uz Eiropas Savienības Padomes adresi. Abi sekretāri nodrošina korespondences pārsūtīšanu Sadarbības padomes priekšsēdētājam un vajadzības gadījumā arī pārējiem Sadarbības padomes locekļiem. Pārsūtāmo korespondenci nosūta Komisijas Ģenerālsekretariātam, Eiropas Ārējās darbības dienestam, dalībvalstu pastāvīgajām pārstāvniecībām un Eiropas Savienības Padomes Ģenerālsekretariātam, kā arī Irākas pārstāvniecībai Eiropas Savienībā. Abi sekretāri Sadarbības padomes priekšsēdētāja paziņojumus nosūta adresātiem un vajadzības gadījumā arī pārējiem Sadarbības padomes locekļiem, nosūtot uz otrajā daļā norādītajām adresēm. 7. pants Sanāksmju atklātums Ja nav nolemts citādi, Sadarbības padomes sanāksmes nav atklātas. 8. pants Sanāksmju darba kārtība 1. Priekšsēdētājs sagatavo provizorisku darba kārtību katrai sanāksmei. Sadarbības padomes sekretāri to nosūta 6. pantā norādītajiem adresātiem ne vēlāk kā 15 dienas pirms sanāksmes. Provizoriskajā darba kārtībā iekļauj jautājumus, attiecībā uz ko priekšsēdētājs ir saņēmis pieprasījumu par iekļaušanu attiecīgajā darba kārtībā ne vēlāk kā 21 dienu pirms sanāksmes sākuma, tomēr jautājumus iekļauj provizoriskajā darba kārtībā tikai tad, ja pamatojošie dokumenti nosūtīti sekretāriem ne vēlāk kā provizoriskās darba kārtības nosūtīšanas dienā. Sadarbības padome pieņem darba kārtību katras sanāksmes sākumā. Provizoriskajā darba kārtībā neesošu jautājumu var tajā iekļaut, ja abas puses par to vienojas. 2. Vienojoties ar abām pusēm, priekšsēdētājs var saīsināt 1. punktā norādītos termiņus, lai ņemtu vērā konkrētā gadījuma vajadzības. 9. pants Protokols Katras sanāksmes protokola projektu kopīgi sagatavo abi sekretāri. Protokolā par katru darba kārtības jautājumu parasti tiek norādīti: – Sadarbības padomē iesniegtie dokumenti; – paziņojumi, attiecībā uz kuriem Sadarbības padomes locekļi izteikuši lūgumu par to iekļaušanu; – pieņemtie ieteikumi, paziņojumi, par kuriem panākta vienošanās, un pieņemtie secinājumi. Protokola projektu iesniedz apstiprināšanai Sadarbības padomē. Pēc apstiprināšanas protokolu paraksta priekšsēdētājs un abi sekretāri. Protokolu nodod glabāšanai arhīvos Eiropas Savienības Padomes Ģenerālsekretariātā, kas darbojas kā nolīguma dokumentu depozitārs. Visiem 6. pantā minētajiem adresātiem nosūta apliecinātas kopijas. 10. pants Apspriedes 1. Sadarbības padome pieņem lēmumus un sniedz ieteikumus, pusēm savstarpēji vienojoties. Gadījumi, kad Sadarbības padome var pieņemt lēmumus, ir norādīti nolīgumā. Ja abas puses par to vienojas, Sadarbības padome var ar rakstisku procedūru pieņemt lēmumus vai sniegt ieteikumus. Ja Sadarbības padome nolemj izmantot rakstisko procedūru, pēc pušu savstarpējas vienošanās var paredzēt termiņu, kura beigās Sadarbības padomes priekšsēdētājs saskaņā ar abu sekretāru ziņojumu var paziņot, vai ir panākta abu pušu vienošanās. 2. Sadarbības padomes lēmumus un ieteikumus nolīguma 111. panta nozīmē attiecīgi sauc par “Lēmumu” un “Ieteikumu”, norādot kārtas numuru, to pieņemšanas datumu un iekļaujot to jomas aprakstu. Sadarbības padomes lēmumus un ieteikumus paraksta priekšsēdētājs, un tos apstiprina abi sekretāri. Lēmumus un ieteikumus izsūta visiem 6. pantā minētajiem adresātiem. Katra puse var izlemt par Sadarbības padomes lēmumu un ieteikumu publicēšanu savā attiecīgajā oficiālajā izdevumā. 11. pants Valodas Sadarbības padomes oficiālās valodas ir abu pušu oficiālās valodas. Ja nav nolemts citādi, Sadarbības padome savās apspriedēs pamatojas uz dokumentiem, kas izstrādāti šajās valodās. 12. pants Izdevumi Eiropas Savienība un Irāka katra sedz izdevumus, kuri rodas saistībā ar dalību Sadarbības padomes sanāksmēs un attiecas uz darbiniekiem, ceļu un uzturēšanos, kā arī uz pasta un telekomunikāciju pakalpojumiem. Izdevumus, kas saistīti ar mutisko tulkošanu sanāksmēs, dokumentu tulkošanu un pavairošanu, sedz Eiropas Savienība, izņemot izdevumus, kas saistīti ar mutisko tulkošanu vai dokumentu tulkošanu Irākas valsts valodā vai no tās; šos izdevumus sedz Irāka. Pārējos izdevumus, kas saistīti ar sanāksmju organizēšanu, sedz tā puse, kur notiek sanāksmes. 13. pants Sadarbības komiteja 1. Saskaņā ar nolīguma 112. pantu tiek izveidota Sadarbības komiteja, kuras mērķis ir palīdzēt Sadarbības padomei veikt tās uzdevumus. Tajā darbojas Eiropas Savienības pārstāvji, no vienas puses, un Irākas valdības pārstāvji, no otras puses, parasti augstāko civildienesta ierēdņu līmenī. 2. Sadarbības komiteja sagatavo Sadarbības padomes sanāksmes un apspriedes, vajadzības gadījumā īsteno Sadarbības padomes lēmumus un ieteikumus, kā arī nodrošina attiecību turpināšanos un nolīguma pareizu darbību kopumā. Komiteja izskata visus jautājumus, kurus tai iesniedz Sadarbības padome, kā arī visus citus jautājumus, kas var rasties, īstenojot nolīgumu. Tā iesniedz priekšlikumus vai arī jebkuru lēmumu un/vai ieteikumu projektus to pieņemšanai Sadarbības padomē. Sadarbības padome var piešķirt Sadarbības komitejai kādas no savām pilnvarām. 3. Gadījumos, kad nolīgumā paredzēts pienākums vai iespēja konsultēties vai kad puses, savstarpēji vienojoties, nolemj savstarpēji konsultēties, šāda konsultēšanās var notikt Sadarbības komitejā. Tā var turpināties Sadarbības padomē, abām pusēm par to vienojoties. I PIELIKUMA B PAPILDINĀJUMS Sadarbības komitejas reglaments 1. pants Priekšsēdētājs Sadarbības komitejas priekšsēdētāja amatu uz 12 mēnešiem pārmaiņus ieņem Eiropas Savienības pārstāvis un Irākas valdības pārstāvis. Pirmais termiņš sākas pirmās Sadarbības padomes sanāksmes datumā un beidzas tā paša gada 31. decembrī. 2. pants Sanāksmes Sadarbības komitejas sanāksmes rīko pēc vajadzības, abām pusēm vienojoties, vismaz reizi gadā. Katra Sadarbības komitejas sanāksme notiek laikā un vietā, par kuru ir vienojušās abas puses. Sadarbības komitejas sanāksmes sasauc priekšsēdētājs. Sadarbības komitejas ikgadējā sanāksme tiek sasaukta pirms Sadarbības padomes ikgadējās sanāksmes. Tā būtu jāsasauc pietiekami laikus, lai dotu iespēju Sadarbības komitejai sagatavot Sadarbības padomes sanāksmi. 3. pants Delegācijas Priekšsēdētājam pirms katras sanāksmes paziņo paredzamo katras puses delegācijas sastāvu. 4. pants Sekretariāts Eiropas Ārējās darbības dienesta pārstāvis un Irākas valdības pārstāvis kopīgi veic Sadarbības komitejas sekretāru pienākumus. Visi šajā lēmumā minētie Sadarbības komitejas priekšsēdētājam adresētie un viņa izdotie paziņojumi ir nododami Sadarbības komitejas sekretāriem un Sadarbības padomes sekretāriem un priekšsēdētājam. 5. pants Sanāksmju atklātums Ja nav nolemts citādi, Sadarbības komitejas sanāksmes nav atklātas. 6. pants Sanāksmju darba kārtība 1. Priekšsēdētājs sagatavo provizorisku darba kārtību katrai sanāksmei. Sadarbības komitejas sekretāri to nosūta 4. pantā norādītajiem adresātiem ne vēlāk kā 15 dienas pirms sanāksmes. Provizoriskajā darba kārtībā iekļauj jautājumus, par kuru iekļaušanu darba kārtībā priekšsēdētājs ir saņēmis lūgumu ne vēlāk kā 21 dienu pirms sanāksmes, tomēr jautājumus iekļauj provizoriskajā darba kārtībā vienīgi tad, ja pamatojošie dokumenti nosūtīti sekretāriem ne vēlāk kā provizoriskās darba kārtības nosūtīšanas dienā. Sadarbības komiteja var uzaicināt savās sanāksmēs piedalīties ekspertus, lai viņi sniegtu informāciju par konkrētiem jautājumiem. Sadarbības komiteja pieņem darba kārtību katras sanāksmes sākumā. Provizoriskajā darba kārtībā neesošu jautājumu var tajā iekļaut, ja abas puses par to vienojas. 2. Pēc vienošanās ar abām pusēm priekšsēdētājs var saīsināt 1. punktā norādītos termiņus, lai ņemtu vērā vajadzības kādā konkrētā gadījumā. 7. pants Protokols Par katru sanāksmi sastāda protokolu, pamatojoties uz priekšsēdētāja kopsavilkumu attiecībā uz Sadarbības komitejas sanāksmes laikā izdarītajiem secinājumiem. Kad Sadarbības komiteja ir apstiprinājusi protokolu, to paraksta priekšsēdētājs un sekretāri, un to saglabā katra puse. Protokola kopiju nosūta visiem 4. pantā norādītajiem adresātiem. 8. pants Apspriedes Īpašos gadījumos, kad Sadarbības padome pilnvaro Sadarbības komiteju pieņemt konkrētus lēmumus/ieteikumus saskaņā ar Sadarbības padomes reglamenta 13. panta 2. punktu, šos tiesību aktus attiecīgi sauc par “Lēmumu” un “Ieteikumu”, norādot kārtas numuru, to pieņemšanas datumu un iekļaujot to jomas aprakstu. Sadarbības komitejas lēmumus un ieteikumus pieņem, pusēm savstarpēji vienojoties. Ja abas puses par to vienojas, tad Sadarbības komiteja var ar rakstisku procedūru pieņemt lēmumus vai sniegt ieteikumus. Ja Sadarbības komiteja nolemj izmantot rakstisko procedūru, pēc pušu savstarpējas vienošanās var paredzēt termiņu, kura beigās Sadarbības komitejas priekšsēdētājs saskaņā ar abu sekretāru ziņojumu var paziņot, vai ir panākta abu pušu vienošanās. Sadarbības komitejas lēmumus un ieteikumus paraksta priekšsēdētājs, to autentiskumu apliecina abi sekretāri, un tos nosūta visiem šā reglamenta 4. pantā minētajiem adresātiem. Katra puse var izlemt par Sadarbības komitejas lēmumu un ieteikumu publicēšanu savā attiecīgajā oficiālajā izdevumā. 9. pants Izdevumi Eiropas Savienība un Irāka katra sedz izdevumus, kuri rodas saistībā ar dalību Sadarbības komitejas sanāksmēs un attiecas uz darbiniekiem, ceļu un uzturēšanos, kā arī uz pasta un telekomunikāciju pakalpojumiem. Izdevumus, kas saistīti ar mutisko tulkošanu sanāksmēs, dokumentu tulkošanu un pavairošanu, sedz Eiropas Savienība, izņemot izdevumus, kas saistīti ar mutisko tulkošanu vai dokumentu tulkošanu Irākas valsts valodā vai no tās; šos izdevumus sedz Irāka. Pārējos izdevumus, kas saistīti ar sanāksmju organizēšanu, sedz tā puse, kur notiek sanāksmes. 10. pants Apakškomitejas un īpašas grupas Saskaņā ar Sadarbības padomes reglamenta 13. pantu Sadarbības komiteja var nolemt izveidot apakškomitejas vai specializētas darba grupas, kas darbojas Sadarbības komitejas pakļautībā un sniedz tai pārskatu pēc katras sanāksmes. Sadarbības komiteja var pieņemt lēmumu likvidēt jebkuru no apakškomitejām vai darba grupām, pieņemt vai grozīt to pilnvaras vai izveidot citas apakškomitejas vai darba grupas, kuras palīdzētu Sadarbības komitejai veikt tās uzdevumus. Šīs apakškomitejas un darba grupas nav pilnvarotas pieņemt lēmumus. II PIELIKUMS ES UN IRĀKAS SADARBĪBAS PADOMES LĒMUMS Nr. 2/2013 (2013. gada …..) par triju specializēto apakškomiteju izveidi un to pilnvaru pieņemšanu ES UN IRĀKAS SADARBĪBAS PADOME, ņemot vērā Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses (turpmāk “nolīgums”), un jo īpaši tā 112. pantu, tā kā: (1) Saskaņā ar tā 117. pantu nolīguma daļas pagaidu kārtā piemēro no 2012. gada 1. augusta. (2) Lai veicinātu efektīvu nolīguma īstenošanu, tā institucionālā sistēma būtu jāizveido pēc iespējas drīz. (3) Saskaņā ar nolīguma 112. pantu Sadarbības komiteja palīdz Sadarbības padomei tās uzdevumu veikšanā un padome var nolemt izveidot jebkādu citu specializētu apakškomiteju vai struktūru, kas var palīdzēt veikt tās uzdevumus, un nosaka minēto apakškomiteju vai struktūru sastāvu, uzdevumus un darbības veidu. (4) Lai nodrošinātu ekspertu līmeņa diskusijas par galvenajām jomām, uz kurām attiecas nolīguma pagaidu piemērošana, būtu jāizveido trīs apakškomitejas. Pēc pušu vienošanās gan apakškomiteju sarakstu, gan atsevišķu apakškomiteju darbības jomu var mainīt. (5) Saskaņā ar Sadarbības padomes reglamenta 10. pantu Sadarbības padome var pieņemt lēmumus, izmantojot rakstisku procedūru. (6) Lai apakškomitejas varētu laikus sākt darboties, ir nepieciešams pieņemt šo Sadarbības padomes lēmumu, izmantojot rakstisku procedūru, IR PIEŅĒMUSI ŠO LĒMUMU. Vienīgais pants Ar šo izveido A papildinājumā uzskaitītās apakškomitejas. Ar šo pieņem apakškomiteju pilnvaras, kā noteikts B papildinājumā. [Pieņemts], ES un Irākas Sadarbības padomes vārdā – II PIELIKUMA A PAPILDINĀJUMS ES un Irākas Sadarbības padome Izveidotās apakškomitejas (1) Cilvēktiesību un demokrātijas apakškomiteja; (2) Tirdzniecības un ar to saistīto jautājumu apakškomiteja; (3) Enerģētikas un ar to saistīto jautājumu apakškomiteja. II PIELIKUMA B PAPILDINĀJUMS Pilnvaras apakškomitejām, kas minētas A papildinājumā un izveidotas saskaņā ar Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses 1. pants Katra apakškomiteja savās sanāksmēs var izskatīt Partnerības un sadarbības nolīguma īstenošanu kādā no jomām vai visās jomās, kas attiecas uz šo komiteju. Apakškomitejas var arī apspriest jautājumus vai īpašus projektus, kas saistīti ar attiecīgo divpusējās sadarbības jomu. Var izskatīt atsevišķus gadījumus, ja kāda no pusēm to pieprasa. 2. pants Apakškomitejas strādā Sadarbības komitejas pakļautībā. Pēc katras sanāksmes tās ziņo un savus secinājumus iesniedz Sadarbības komitejai. 3. pants Apakškomitejas dalībnieki ir pušu pārstāvji. Abām pusēm vienojoties, apakškomitejas pēc vajadzības var uzaicināt uz savām sanāksmēm ekspertus un var uzklausīt tos par konkrētiem apakškomitejas sanāksmju darba kārtības punktiem. 4. pants Saskaņā ar noteikumiem par Sadarbības komitejas pārmaiņus prezidentūru apakškomitejas priekšsēdētāja amatu pārmaiņus ieņem Eiropas Savienības pārstāvis, no vienas puses, un Irākas valdības pārstāvis, no otras puses. 5. pants Eiropas Ārējās darbības dienesta pārstāvis un Irākas Republikas valdības pārstāvis kopīgi veic apakškomitejas pastāvīgo sekretāru pienākumus. Visus paziņojumus, kas attiecas uz konkrētu apakškomiteju, nosūta abiem pastāvīgajiem sekretāriem. 6. pants Apakškomitejas, pusēm vienojoties un pamatojoties uz vienas vai otras puses rakstisku lūgumu, sanāk tik bieži, cik tas ir nepieciešams, bet ne retāk kā reizi gadā. Katra sanāksme notiek laikā un vietā, par ko vienojušās abas puses. Pēc tam, kad saņemts kādas puses pieprasījums par apakškomitejas sanāksmes sasaukšanu, otras puses pastāvīgais sekretārs atbild 15 darba dienu laikā. Īpašas steidzamības gadījumā, abām pusēm vienojoties, apakškomitejas sanāksmi var sasaukt īsākā laikā. Pirms katras sanāksmes priekšsēdētājam tiek paziņots abu pušu paredzētais delegācijas sastāvs. Apakškomitejas sanāksmes kopīgi sasauc abi pastāvīgie sekretāri, darbojoties ar Sadarbības komitejas sekretāru piekrišanu. 7. pants Pastāvīgajiem sekretāriem darba kārtībā iekļaujamos jautājumus iesniedz vismaz 15 darba dienas pirms attiecīgās apakškomitejas sanāksmes. Visus pamatojošos dokumentus iesniedz pastāvīgajiem sekretāriem vēlākais 10 darba dienas pirms minētās sanāksmes. Pamatojoties uz šiem jautājumiem, izstrādā provizorisku darba kārtību un ne vēlāk kā piecas darba dienas pirms minētās apakškomitejas sanāksmes to kopā ar pieejamiem pamatojošiem dokumentiem nosūta Sadarbības komitejas sekretāriem un dalībvalstu pastāvīgajām pārstāvniecībām. Izņēmuma gadījumos, rakstiski vienojoties abiem pastāvīgajiem sekretāriem, jautājumi darba kārtībā var tikt iekļauti īsākā laikposmā. 8. pants Ja netiek nolemts citādi, apakškomitejas sanāksmes nav atklātas. 9. pants Katrā sanāksmē raksta protokolu. Katras apakškomitejas sanāksmes protokola eksemplārs un secinājumi tiek nosūtīti Sadarbības komitejas sekretāriem. Arī dalībvalstu pastāvīgajām pārstāvniecībām tiek nosūtīti šādi eksemplāri. [1] OV L 204, 31.7.2012. [2] OV L xxxx